《声声慢 七夕嵋雪敬可过用禁体》
明代·曹溶

前宵雨急，翻海排江，草阁幸自无忧。汛扫山厨，百钱权买凉秋。

无中好友都在，击珠盘、高按歌喉。任相诮，把烟波一曲，换却封侯。

翠幌浓香似梦，指疏星，几点练影垂钩。暗想罗衣，飘动争倚危楼。

老夫正发清兴，肯学他、儿女含愁。愿此去，折岩花、频记胜游。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。